**REGLEMENT FOR ADMINISTRASJONSUTVALGet**

Utvalget skal utføre sine oppgaver i henhold til bestemmelsene i Forvaltningsloven og Offentlighetsloven. Spørsmål om habilitet skal vurderes ut fra Forvaltningsloven § 6 som angir både objektive og skjønnsmessige kriterier. I tillegg gjelder Kirkeloven § 38 annet ledd.

**1 Valg og sammensetning**

Administrasjonsutvalget består av minst 2 medlemmer valgt av og fra fellesrådet, og minst 1 medlem utpekt av og blant arbeidstakerne.

Arbeidstakere kan ikke velges som arbeidsgiverrepresentanter.

Arbeidsgiverrepresentantene velges blant fellesrådets representanter. Fellesrådet velger leder og nestleder blant arbeidsgiverrepresentantene i utvalget.

Både arbeidsgiver- og arbeidstakerrepresentantene velges/utpekes for en 4-års periode (dvs. valgperioden). Dersom spesielle grunner taler for det kan arbeidstakersiden gis mulighet til å skifte ut sine medlemmer etter 2 år.

Dersom et medlem går ut av utvalget, velges/utpekes nytt medlem for resten av perioden selv om det er valgt varamedlem. Gjelder dette lederen, skal det velges ny leder, selv om det tidligere er valgt nestleder.

## 2 Mandat

Administrasjonsutvalget er fellesrådets partssammensatte utvalg etter Kirkelovens § 35. Utvalget har et overordnet ansvar i spørsmål av personalpolitisk karakter, og for å sette slike spørsmål på dagsorden. Utvalget skal behandle saker som gjelder forholdet mellom fellesrådet som arbeidsgiver og de tilsatte, med utgangspunkt i Hovedavtalen § 10-1 «Administrasjonsutvalg/partssammensatt utvalg».

**3 Saker der utvalget har avgjørelsesmyndighet.**

Administrasjonsutvalget treffer vedtak innenfor de retningslinjer som er fastsatt i lov, i medhold av lov eller er vedtatt av fellesrådet og innenfor de fastlagte budsjettrammer.

Utvalget har avgjørelsesmyndighet i følgende saker:

- Tilsetting av arbeidstakere, jf likevel HA §10-2 og de unntak som framgår av reglementets punkt 4 første ledd.

- Godkjenne stillingsbeskrivelser for stillinger hvor utvalget har tilsettingsmyndighet.

- Konstituere i stillinger hvor utvalget har tilsettingsmyndighet.

- Avgjøre søknader om permisjon utover det som fremgår av permisjonsreglementet og avgjøre tvist om tilsatte kan ha annet lønnet arbeid utenom hovedstillingen (jf arbeidsreglement punkt 13).

- Avgjøre spørsmål vedr. tolkning av fellesrådets reglementer som gjelder tilsetting og arbeidsvilkår. (Tolkning av tariffavtaler følger reglene i Hovedavtalen § 5 ).

* Andre saker som fellesrådet måtte delegere til utvalget.

## 4 Saker der utvalget har uttalerett

- ved tilsetting av daglig leder for fellesrådet og andre lederstillinger hvor fellesrådet ivaretar tilsettingsmyndigheten.

- ved oppretting, nedlegging eventuelt omgjøring av stillinger.

- ved fastsettelse eller endring av reglementer som berører arbeidstakerne, for eksempel permisjonsreglement, tilsettingsreglement, reglement for administrasjonsutvalg, arbeidsreglement og evt andre lokale reglementer.

- ved utvikling og omstillingsprosesser, inkl. nye organisasjons- og bemanningsplaner. (jf Hovedavtalen § 10-1 b)

- ved innføring av ny teknologi og vesentlig omlegging av de tekniske hjelpemidler.

- ved forslag til effektiviseringstiltak.

* ved andre saker av personalpolitisk karakter som fellesrådet måtte forelegge utvalget.

## 5 Møter i administrasjonsutvalg

- Utvalget skal ha møte når lederen finner det påkrevet eller når minst 2 medlemmer krever det.

- Utvalget innkalles skriftlig med 7 dagers varsel. Saksdokumentene sendes til medlemmer og andre med møterett.

- Utvalgets møter holdes normalt for lukkede dører.

- Utvalget er beslutningsdyktig når minst halvparten av medlemmene er til stede, herunder leder eller nestleder. Avgjørelser treffes med alminnelig flertall. Ved stemmelikhet er lederens stemme avgjørende.

- Daglig leder/ kirkevergen eller den han bemyndiger er sekretær for utvalget. Sekretæren har møteplikt, samt tale- og forslagsrett.

- Sekretæren kan i samråd med lederen innkalle andre det er ønskelig å rådføre seg med.

* Det skal føres møtebok som sendes til medlemmer og andre med møterett så snart som mulig etter møtet. Møtebok sendes også fellesrådets medlemmer.

**6. Varighet**

*Dette reglementet gjøres gjeldende for perioden 2015-2019, og evalueres innen utgangen av 2018.*